นายกฯ ปลุก อย่านอนหลับทับสิทธิ์ ซัด พวกยกเลิกเกณฑ์ทหาร ชาวบ้านอย่าเชื่อ
บิ๊กตู่ เปิดอาคารคลินิกหมอครอบครัว เพชรบูรณ์ ปลุกอย่านอนหลับทับสิทธิ์ พรรคชนะต้องได้เป็นรบ.แจงกติกาเลือกตั้ง ขั้นตอนเลือกนายกฯ ซัด พวกยกเลิกเกณฑ์ทหาร ขอชาวบ้านอย่าเชื่อ ย้ำทำทุกอย่างว่าตามก.ม.ไม่อย่างนั้นตัวเองตาย หรือติดคุก,เมื่อเวลา 08.00 น. วันที่ 18 ก.ย. ที่โรงพยาบาลเพชรบูรณ์ สาขาคลองศาลา จ.เพชรบูรณ์ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พร้อมด้วยนพ.ปิยะสกล สกลสัตยาทร รมว.สาธารณสุข นายวีระศักดิ์ โควสุรัตน์ รมว.การท่องเที่ยวและกีฬา นายกอบศักดิ์ ภูตระกูล รมต.ประจำสำนักนายกรัฐมนตรี และคณะ เป็นประธานในพิธีเปิดอาคารศูนย์สุขภาพชุมชนเมือง เทศบาลเมืองเพชรบูรณ์ และเยี่ยมชมการดำเนินงานของคลินิกหมอครอบครัว โรงพยาบาลเพชรบูรณ์ สาขาคลองศาลา ต.สะเดียง อ.เมืองเพชรบูรณ์ จ.เพชรบูรณ์ ซึ่งเป็นคลินิกหมอครอบครัวแห่งแรกของประเทศไทยที่เปิดบริการอย่างเป็นทางการ และได้รับงบประมาณอาคารตามนโยบายคลินิกหมอครอบครัว,พล.อ.ประยุทธ์ กล่าวกับประชาชนที่มาต้อนรับประมาณ 500 คนว่า รัฐบาลนี้อยากจะทำทุกอย่างให้ดีขึ้น ประเทศเรามีปัญหา 2 อย่าง คือการศึกษาและสาธารณสุข ที่ต้องทำให้ดีขึ้นโดยเร็ว วันนี้เห็นความก้าวหน้าเรื่องความร่วมมือของหมอครอบครัว ซึ่งเป็นนโยบายรัฐบาลนี้ ที่ทำให้เกิดระบบไพรมารีแคร์ ระยะแรกวันนี้เราทำได้จำนวนหนึ่ง ไม่กี่ปีข้างหน้าก็จะทำให้ครบทุกพื้นที่ทั่วประเทศ โดยอนาคตของเราต้องแข็งแรง เพราะฉะนั้น ระบบไพรมารีแคร์นั่นสำคัญที่สุด และขอให้ทุกคนดูแลสุขภาพออกกำลัง,ผู้สื่อข่าวรายงานว่า นายกฯ ได้ถามประชาชนว่ารักหมอหรือไม่ จากนั้นกล่าวต่อทันทีว่า ถ้ารักหมอทุกคนก็คงไม่เกลียดนายกฯ เพราะนายกฯ ที่ทำก็ทำเพื่ออนาคต ทั้งนี้ คนที่มาบอกว่าจะทำโน้นทำนี่ให้ ถามเขากลับด้วยว่าเอางบประมาณมาจากไหนใครจะพูดอะไรก็พูดได้หมด อย่างไรก็ตาม รัฐบาลเอาทุกปัญหามาคิดมาทำ ซึ่งสิ่งที่ทำให้เกิดความเท่าเทียมกันได้ในประเทศนี้คือกฎหมาย ทั้งนี้ นี่คือประเทศไทยอย่าให้ใครมาแบ่งแยก สิ่งที่รัฐบาลทำวันนี้ดีที่สุดแล้ว เพราะไม่สร้างภาระต่อในอนาคต,ผู้สื่อข่าวรายงานว่า ตอนหนึ่ง พล.อ.ประยุทธ์ ได้ถามประชาชนว่า ดีหรือไม่ที่บ้านเมืองสงบเช่นนี้ วันนี้บ้านเมืองไม่มีทะเลาะเบาะแว้ง คนไทยมักทะเลาะเบาะแว้ง เพราะมีความคิดเห็นที่หลากหลายเราไม่สามารถบังคับใครได้ แต่จะต้องหาจุดกึ่งกลางให้ได้ เพราะแม้กระทั่งวันนี้เรื่องละครคนก็ยังทะเลาะกัน โดยเถียงกันว่าจะชอบใครดีระหว่างตัวพระเอก นางเอก ตัวร้าย ซึ่งต่างจากละครของต่างประเทศที่มีการสอดแทรกเรื่องของประเทศ ทั้งนี้ไม่อยากให้พวกเราทะเลาะกันเอง ตนในฐานะนายกรัฐมนตรีทำทุกอย่าง และพยายามทำทุกอย่างให้ดีที่สุด โดยไม่นึกถึงตัวเอง เพราะถ้าไม่จำเป็นคงมายืนอยู่ตรงนี้ไม่ได้,ทั้งนี้ พล.อ.ประยุทธ์ ถามผู้ที่มาต้อนรับว่า การเข้ามาทำให้ทุกอย่างดีขึ้นหรือไม่ ใครไม่รักผมไม่เป็นไรแต่ผมรักพวกคุณก็แล้วกัน ประเทศนี้ถ้าไม่มีพลเรือน ตำรวจ ทหารก็อยู่ไม่ได้ ไหนใครบอกว่าไม่ต้องมีทหาร แล้วถ้ามีอะไรขึ้นมาแล้วใครจะมาช่วยพวกท่าน เพราะทหารอยู่ในกรม กอง ในกองร้อยเรียกได้ตลอด 24 ชั่วโมง เบี้ยเลี้ยงก็จ่ายเพียงครั้งเดียว ซึ่งทหารส่วนใหญ่ก็เป็นลูกหลานของพวกท่านทั้งนั้น เป็นกำลังที่มีความพร้อม 24 ชั่วโมง จึงต้องมีรถ ลาม้าช้างอยู่ในกรมกอง เพราะหน่วยงานอื่นไม่มีคนขนาดนี้ เราไม่ได้มีทหารไว้ให้ผมปฏิวัติ ผมเข้ามาเพราะเหตุผลความจำเป็น เป็นสถานการณ์ที่ต้องเข้ามา,เมื่อถามว่าถ้าไม่มีทหารและตำรวจภายในภาคใต้จะเป็นอย่างไร ดังนั้นอย่าไปฟังเวลาที่เขาพูดพวกนั้นต้องการที่จะแบ่งแยกหรือเปล่าที่บอกว่าให้เอาทหารออกไปจากพื้นที่ ถ้าออกไปเมื่อไหร่ก็เสร็จเมื่อนั้น อย่าไปเชื่อพวกเขา ที่เขาบอกว่าจะทำนี่ทำนั่นให้ ไปถามเขาหน่อยว่าจะเอาเงินมาจากไหน รู้เรื่องกฎหมายการเงินการคลังหรือไม่ และจะเอางบประมาณมาจากที่ใด เพราะถ้าไม่รู้เรื่องจะพูดอย่างไรก็ได้แล้วท่านก็รักเขา แต่สำหรับผมพูดด้วยเหตุและผล ด้วยกฎหมาย ซึ่งท่านก็ไม่รัก แต่ถ้าผมไม่ทำด้วยกฎหมาย ตายผมก็ตาย ติดคุก ไอ้พวกนั้นพูดไปแต่ไม่ได้ทำในวันข้างหน้าหรือเปล่า พล.อ.ประยุทธ์ กล่าว,นายกฯ กล่าวว่า ช่วงนี้เป็นช่วงการเดินหน้าเข้าสู่การเป็นประชาธิปไตยจึงขอให้มีหลักการและหลักคิดที่ถูกต้องว่า ประเทศของเราควรเดินหน้าไปอย่างไร ประเทศไทยมีโอกาสมากมาย ขอให้ทุกคนยึดมั่นในหลักของประเทศไทยที่มี 3 สถาบันหลักคือชาติ ศาสนา พระมหากษัตริย์ ถ้าไม่มี 3 สถาบันนี้ประเทศไทยอยู่ไม่ได้ เราต้องการรัฐบาลที่มีธรรมาภิบาล ดังนั้นประชาชนจึงต้องเตรียมการให้ดีว่าการเลือกตั้งครั้งหน้าเป็นอย่างไร ไม่ว่าจะเป็นบัตรเลือกตั้ง ไม่ใช่นอนอยู่บ้านไม่ไปกาบัตรใช้สิทธิ์ หรือทำลายบัตรเลือกตั้ง วันนี้เรามีพ.ร.บ.การเลือกตั้งใหม่ ขณะที่พรรคการเมืองต้องเสนอชื่อคนเป็นนายกฯ และนโยบายพรรค ถ้าเรายังไม่รู้ว่าจะเลือกเบอร์ไหนแต่กลับไปถามบ้านข้างๆ แล้วเลือกตามตรงนี้ถือว่าจบ,พล.อ.ประยุทธ์ กล่าวว่า รัฐบาลส่วนใหญ่จะไม่แก้ปัญหาที่แก้ยาก และมีผลกระทบตามมา จะแก้ปัญหาที่ง่ายๆ และได้คะแนนเสียง ทำให้คนรัก แต่รัฐบาลนี้แก้ทุกเรื่องจึงต้องมีทั้งคนที่ได้และคนที่เสีย,ผู้สื่อข่าวรายงานว่า จากนั้นนายกฯ ได้เดินทักทายและร่วมถ่ายภาพกับประชาชนกลุ่มต่างๆ ตอนหนึ่ง ว่า การเลือกตั้งอย่าไปเลือกอะไรที่เรื่อยเปื่อย วันนี้ผมไม่ได้มาหาเสียงทางการเมือง แต่มาพบกับประชาชน อย่าให้ใครว่า อย่าให้ใครมาว่า ว่าผมมาหาเสียง ผมมาในฐานะนายกฯ พร้อมกล่าวว่า ในการเลือกตั้งครั้งหน้าทุกคนต้องรู้ก่อนว่านายกฯ จะมาจากตรงไหน ซึ่งจะมาจากพรรคที่ได้รับคะแนนเสียงมากที่สุดซึ่งจะเป็นผู้จัดตั้งรัฐบาลและตั้งนายกฯ เป็นหลักการที่ทุกคนต้องรู้ ตนไม่ได้พูดถึงตัวเอง แต่ทุกพรรคจะต้องเสนอคนที่จะขึ้นมาเป็นนายกฯ ก่อน,จากนั้น พล.อ.ประยุทธ์ได้ถามกลุ่มผู้สูงอายุที่มารอต้อนรับว่า การเลือกตั้งครั้งที่ผ่านมาได้ไปใช้สิทธิ์หรือไม่ กลุ่มผู้สูงอายุกล่าวตอบว่าไปเลือกตั้ง พล.อ.ประยุทธ์จึงพูดยิ้มๆ เชิงกระเซ้าว่า แล้วเลือกใคร ก่อนจะรีบตอบว่าไม่ต้องบอกเพราะไม่ได้ถาม ขณะที่ประชาชนได้ตะโกนส่งเสียงเชียร์ว่า รักลุงตู่ อยากให้ลุงตู่เป็นนายกฯ ต่อไป พล.อ.ประยุทธ์ ได้หันมาตอบรับด้วยสีหน้ายิ้มแย้มก่อนที่จะเดินขึ้นรถว่า จ้ะ
บิ๊กตู่เปิดอาคารคลินิกหมอครอบครัว เพชรบูรณ์ ปลุกอย่านอนหลับทับสิทธิ์ พรรคชนะต้องได้เป็นรบ.แจงกติกาเลือกตั้ง ขั้นตอนเลือกนายกฯ ซัด พวกยกเลิกเกณฑ์ทหาร ขอชาวบ้านอย่าเชื่อ ย้ำทำทุกอย่างว่าตาม
นายกฯ,อย่านอนหลับทับสิทธิ์,ยกเลิกเกณฑ์ทหาร,ประชุมครม.เพชรบูรณ์,ข่าวทั่วไป